《次韵任使君咏梅二首》
宋代·李新

平时化力与扶持，莫道春工未肯私。
暗有浮香通淡月，瘦无寒叶到空枝。
腹中太白何多锦，句下韦郎自不知。
阴谷未开公见否，葭灰暖律更烦吹。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。